钦定古今图书集成/明伦汇编/官常典/第488卷 > 杨文纪
## 钦定古今图书集成/明伦汇编/官常典/第488卷 > 杨文纪

按《隋书杨素传》：“素从父文纪，字温范，少刚正，有器局。
在周，袭爵华山郡公，邑二千七百户。自右侍上士累
迁车骑大将军、仪同三司、安州总管长史，将兵迎陈
降将李瑗于齐安，与陈将周法尚军遇，击走之。以功
进授开府，入为虞部下大夫。高祖为丞相，改封汾阴
县公，从梁睿讨王谦，以功进授上大将军，前后增邑
三千户。拜资州刺史，入为宗正少卿，坐事除名。后数
载，复其爵位，拜熊州刺史，改封上明郡公，除宗正卿，
兼给事黄门侍郎，判礼部尚书事。”仁寿二年，迁荆州
总管，岁馀卒官，时年五十八，谥曰恭。